Augusztus 10.
Szent Lőrinc főszerpap emléke
hajnali szolgálaton
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre, * a te örökkévaló világosságod, * az Istenszülőnek könyörgései által. *’ Mindeneket megvilágító Urunk, dicsőség néked!
Az első zsoltárcsoport után kathizma
4. hang. Minta: Elcsodálkozott József...
A Tábor hegyén színedben átváltoztál, Jézus, * és fényes felhő, mint egy sátor, * dicsőségeddel födte be az apostolokat. * Ám ők nem viselhetvén el * a te arcod hozzáférhetetlen dicsőségének ragyogását, * a földre borultak, kezdet nélküli Üdvözítőnk, Krisztus Istenünk! * Te, ki egykor kiárasztottad rájuk világosságodat, *’ világosítsd meg a mi lelkünket!
Dicsőség… most és… 
Még egyszer ugyanez
A második zsoltárcsoport után kathizma
4. hang. Minta: Elcsodálkozott József...
Átváltoztál színedben a Táboron, * Üdvözítő Krisztus, * s megmutattad kiválasztott tanítványaidnak dicsőségedet, * s felragyogtattad változatlan istenségedet. * Fényes felhőn magadhoz hívtad Mózest és Illést, * és azok beszéltek veled. * Azért Péter így szólt: * Könyörületes, jó itt veled lennünk! * Te, ki egykor kiárasztottad ezekre világosságodat, *’ világosítsd meg a mi lelkünket!
Dicsőség… most és… 
Még egyszer ugyanez.

I. óda. 4. hang
Izrael seregei * száraz lábbal keltek át a Vörös-tengeren * és a mély vízen, * s midőn a lovon ülő ellenséges vezéreket ugyanabban elmerülni látták, * örömittasan így zengedeztek: * Énekeljünk Istenünknek, mert ő dicsőséges!
Az Isten országáról beszélve az élet igéit mondta Krisztus tanítványainak: Bennem, amint megközelíthetetlen világossággal tündöklöm, megismerhetitek az Atyát, ti, akik örvendezve zengitek: Énekeljünk a mi Istenünknek, mert ő megdicsőült!
A pogányok erejét lefegyverezve megszerzitek gazdagságukat, kedves tanítványok, s ámulatot keltetek majd, mert dicsőséggel teltek majd be, mint ahogyan én mutatkozom, napnál fényesebben ragyogva, s örvendezéssel fogjátok zengeni: Énekeljünk a mi Istenünknek, mert ő megdicsőült!
Ma Krisztus a Tábor-hegyen enyhített fénnyel tündökölt, megmutatta tanítványainak azok befogadóképessége szerint isteni fényözönének képét, azok beteltek az isteni fényesség tündöklő ragyogásával, és örvendezve zengték: Énekeljünk a mi Istenünknek, mert ő megdicsőült!
III. óda. 4. hang
Lehanyatlott az erősek íja, * a gyöngék pedig erősekké lettek, * ezért erősödött meg a szívem az Úrban.
Ádám természetét teljesen magadra vetted, a hajdan sötétségbe borult természetet megváltoztattad, ragyogóvá tetted, és színed változásával átistenítetted.
Krisztus, aki Izraelt egykor tűzoszloppal és felhővel vezette a pusztában, ma a Tábor-hegyén kifejezhetetlen módon, világosságban felragyogott.
Katavászia 4. hang
Lehanyatlott az erősek íja, * a gyöngék pedig erősekké lettek, * ezért erősödött meg a szívem az Úrban.
Konták
7. hang
A hegyen átváltoztál, Krisztus Istenünk, * és amennyire tanítványaid képesek voltak, * meglátták a te dicsőségedet, * hogy amikor megfeszíttetve látnak téged, * értsék meg, hogy önként szenvedsz, * és hirdessék a világnak, * hogy te valóban *’ az Atya kisugárzása vagy.
Ikosz
Ébredjetek, tunya gondolataim, ne tegyétek lelkemet örökösen földhözragadttá, hanem keljetek föl, és emelkedjetek az isteni fölmenetel magaslatára! Siessünk Péterrel és a Zebedeus-fiúkkal, hogy velük együtt fölérkezzünk a Tábor-hegyére, velük együtt lássuk a mi Istenünk dicsőségét, és hallgassuk meg a szózatot, amelyet ők a magasságból hallottak, s melynek alapján hirdették, hogy ez az Atya kisugárzása!
Kathizma
8. hang. Minta: A Bölcsességet...
A mennyei kincset összegyűjtötted, * és a szegények között szétosztottad, * adományokat bőven osztogattál kenyeredből a hozzád folyamodóknak, * ezzel megszerezted magadnak a szeplőtelen életet, * és Krisztus vértanúságában kitűntél, dicsőséges! * Jeleskedtél és szabályszerűen küzdöttél, * Istentől küzdelmedért koszorút nyertél, Lőrinc bajnok! * Esedezzél Krisztus Istenhez, * hogy ajándékozzon bűnbocsánatot azoknak, *’ akik buzgón ünneplik a te szent emlékedet!
Dicsőség… most és… Az ünnepé 4. hang. Minta: Kijelentéd...
Elérkezett az Uralkodó felettébb fényes ünnepe! * Jertek, tisztuljunk meg mindnyájan, * hogy felmehessünk a szellemi Tábor-hegyre, *’ és megláthassuk Krisztust!
IV. óda. 4. hang
Hallottam a te dicsőséges * gondviselésedről, Krisztus Isten, * mert a Szűztől megszülettél, * hogy a tévelygéstől megmentsd azokat, kik így kiáltanak hozzád: * Dicsőség a te hatalmadnak, Urunk!
Krisztus Isten, ki a Sínai-hegyen írásba adtad a törvényt, felhőben, tűzben, ködben, s fergetegben utazva mutatkoztál. Dicsőség a te hatalmadnak, Urunk!
Hogy elhitesd a te dicsőséges üdvgondozásodat, Krisztus Isten, ki öröktől fogva vagy, és ki a felhőre lépsz, a Táboron kifejezhetetlen módon felragyogtál.
Szolgálatra készen melletted álltak és beszéltek veled azok, Uralkodó Krisztus, akikkel a füstölő tűzben, a felhőben és a könnyű szellőben szóltál. Dicsőség a te hatalmadnak, Urunk!
Előre beszéltek a te jövendő kereszthalálodról a Táboron jelenlevők: Mózes, aki hajdan az égő bokorban látott téged, és Illés, aki a tüzes szekéren emelkedett a magasságba, Krisztus.
V. óda. 4. hang
Krisztus, ki az ősködöt szétoszlattad, * hogy helyet adjon a világosságnak, * téged, mint a világosságban élő Teremtőjüket magasztalnak műveid. * Vezéreld a mi útjainkat is * a te világosságodban!
Meghódolt a te színed előtt minden napszak, Krisztus, mert a nap a te lábad elé rakta le világosságát, a magasba törő fényt, amikor emberi alakoddal színedben átváltozni kegyeskedtél.
Íme, itt az üdvözítő Krisztus, akiről hajdan előre hirdették, hogy Isten — így kiált fel Mózes és Illés a tanítványok füle hallatára a Tábor szent hegyén.
Az emberi természettel egyesült változatlan természet a benne levő anyagtalan istenség világosságát fölfedte, és az apostolokra kifejezhetetlen módon felragyogott.
Mikor a tanítványok megláttak téged, az Atya dicsőségében felragyogott világosságot, így kiáltottak hozzád, Krisztus: A te világosságodban irányítsd útjainkat!
VI. óda. 4. hang
Midőn szorongatás gyötört engem, * Uram, hozzád kiáltottam, * és te meghallgattál, * üdvözítő Istenem!
A nap fényénél is tündöklőbb világosság ragyogott fel a Táboron, az Üdvözítő, aki megvilágosított minket.
Fölmentél a Tábor-hegyére, Krisztus. Átváltoztál színedben, s a tévelygés minden homályát beragyogva fényesen tündököltél.
Istennek ismertek meg téged a Táboron a dicsőséges apostolok, Krisztus, és ámulattal térdet hajtottak előtted.
Katavászia 
A tenger mélységére jutottam, * elsüllyesztett sok bűnöm vihara. * De te, irgalmas Isten, * szabadítsd ki életemet az enyészetből!
Konták
2. hang. Minta: A magasságbelieket...
Minthogy szíved isteni tűztől lángolt, * a szenvedélyek tüzét végleg kihamvasztottad, * bajnokok erőssége, isteni ihletésű Lőrinc vértanú, * és szenvedéseidben hittel kiáltottad: *’ Senki engem el nem tántorít Krisztus szeretetétől.
Ikosz
Jertek, egybegyűlt hívek! Tiszteljük szent énekkel Lőrinc bajnokot, a világban ragyogó állócsillagot, a kimondhatatlan titkok beavatottját, hogy megszabaduljunk minden rút bűntől, s a lélek minden szennyétől megtisztulva megláthassuk Krisztust, aki fölöttébb megdicsőítette őt, midőn keményen küzdött és így szólt: Engem senki el nem tántorít Krisztus szeretetétől.
VII. óda. 4. hang
Ábrahám ivadékai, az ifjak * hajdan Babilonban * a kemence lángját taposták, * és énekszóval zengték: * Atyáinknak Istene, áldott vagy te!
Megközelíthetetlen dicsőséged fénye, Krisztus, elárasztotta az apostolokat a Tábor-hegyén, és ők ezt hangoztatták: Atyáinknak Istene, áldott vagy te!
Az isteni szózat mennydörgésében, a harmatozó felhőben s a te fényességedben gyönyörűségüket találták az apostolok, Krisztus, és hangoztatták: Atyáinknak Istene, áldott vagy te!
Krisztussal, az élet szerzőjével voltak Zebedeus fiai, midőn fényesség áradt arcáról, s így mennydörögtek: Atyáinknak Istene, áldott vagy te!
VIII. óda. 4. hang
A Babilonban élő ifjak * isteni buzgalmuk hevében égve * a zsarnok és a lángok fenyegetését bátran eltiporták, * s a tűz közepén beharmatozva így énekeltek: * Áldjátok az Urat, az Úrnak minden művei!
Az, aki puszta kézintéssel fenntart mindent, szeplőtelen lábaival fölmegy a Tábor-hegyére, ott napnál fényesebben ragyog az arca, s bemutatja a törvény és a kegyelem kiválasztottjait, akik zengik: Áldjátok az Urat, az Úrnak minden művei!
A Táboron, a megközelíthetetlen dicsőségben kifejezhetetlen módon felragyogott a végtelen, hozzáférhetetlen világosság, az Atya fénye, ki ragyogóvá tette a teremtést, és átistenítette az embereket, akik zengik: Áldjátok az Urat, az Úrnak minden művei!
Szentekhez illő módon álltak a Tábor-hegyén Mózes és Illés, világosan látták az isteni személy vonásait, az atyai dicsőségben ragyogó Krisztust, és zengték: Áldjátok az Urat, az Úrnak minden művei!
A felhőben elhangzott isteni szózat nyomán dicsőségessé lett egykor Mózes arca, Krisztusnak pedig egész ruházata dicsőség és fényesség, mert ő a világosság szerzője, és megvilágosítja mindazokat, akik zengik: Áldjátok az Urat, az Úrnak minden művei!
A tanítványok látták a Tábor-hegyen a felhőbe burkolódzott Krisztust, leborultak a földre, megvilágosult a lelkük, s az Atyával és a Szentlélekkel együtt magasztalták őt: Áldjátok az Urat, az Úrnak minden művei!
Katavászia
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei!
IX. óda. 4. hang
A te Szülötted enyészhetetlen, * s méhedből vett testtel világra jött Isten, * ő, ki a földön megjelent, és az emberek között lakott, * ezért mindnyájan magasztalunk téged, Istenszülő.
Az együtt remegő tanítványokra hirtelen fényözön áradt, egymásra néztek, elámulva a földre borultak, s téged, mindenség Uralkodója, leborulva imádtak.
A felhőből Isten harsogta szózat hangzott, és megerősítette a csodát. A világosság Atyja így szólt az apostolokhoz: Ez az én szeretett Fiam, őt hallgassátok!
Hallották a Táboron az Ige szolgái az Atya hangját, és látták a nagyszerű csodát, az őseredeti minta lenyomatát, és így kiáltottak: Ez a mi Üdvözítőnk!
Magasztalunk téged az Atyával és a Szentlélekkel egyetemben, az igazán Létezőnek változhatatlan képmása, te változatlan pecsétlenyomat, Fiú-Ige, a Magasságbelinek bölcsessége, karja, erőteljes jobbja!
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
Szent Lőrincé
Az angyali erőkkel és a vértanúk karával együtt örvendezel, dicsőséges nagyvértanú, a mindennél ragyogóbb Szentháromság trónja előtt, ott ragyogsz a belőle kiáradó fényözönben. Kérj világosságot és békességet mindazoknak, akik buzgón ünneplik a te fényes emlékedet, és örömmel dicsőítenek téged, boldog Lőrinc!
Az ünnepé
Keresztrefeszítettésed előtt, Urunk, magad mellé vetted kiválasztott tanítványaidat, s átváltoztál előttük színedben a szent Táboron, ott álltak melletted félelemmel és szolgálatra készen Mózes és Illés, s beszéltek veled, Uralkodó. Velük mi is imádunk téged az Atyával és a Szentlélekkel együtt, üdvözítő Krisztus, ki felragyogtál a Szűztől az emberek üdvözítésére.
Előverses sztihirák
2. hang. Minta: Efráta háza...
Hallatszott ' az égből * Atyád ’ szózata, * aki ezt kiáltotta: * Ez az én szeretett Fiam, *’ őt hallgassátok mindnyájan!
Elővers: Tieid az egek, és tiéd a föld; a földkerekséget s ami azt betölti, te alapítottad.
Menjünk ' fel, * hívek, ’ lélekben * a szemlélődés hegyére, * hogy megláthassuk *’ a mi üdvözítő Istenünk dicsőségét!
Elővers: Tábor és Hermon a te nevedben örvendjenek!
Azt írja ' a Zsoltáros, * Üdvözítő ’ Krisztusom, * s azt kiáltja, hogy a Tábor * és a Hermon *’ a te nevedben örvendezni fognak.
Dicsőség… most és… ugyanarra
Békéltesd ' meg a világot, * mindenség ’ Uralkodója, * a szeplőtelen Szűznek, * a mindenség Úrnőjének *’ és minden szentednek könyörgésére!
Tropár 7. hang
Átváltoztál színedben a hegyen, Krisztus Istenünk, * megmutatván tanítványaidnak dicsőségedet, amennyire láthatták. * Tündököljön reánk is, bűnösökre, * a te örökkévaló világosságod, * az Istenszülőnek könyörgései által. *’ Mindeneket megvilágító Urunk, dicsőség néked!

